V. Veteška, podpredseda NR SR: (2005-11-08):
Pán navrhovateľ, želáte si vystúpiť? Pán Ďaďo, nech sa páči. V. Ďaďo, poslanec: Ďakujem pekne, pán podpredseda. Vážené kolegyne, kolegovia, vzhľadom na diskusiu chcem zaujať k niektorým veciam a k predloženému návrhu zákona určité stručné stanovisko. Predovšetkým chcem skonštatovať, že predložený návrh bol úprimný a bol založený na snahe rešpektovať vôľu občanov, na vtedajšej snahe koalície, neschopnosti otvoriť schôdzu Národnej rady Slovenskej republiky, na problémoch koalície a na tom, že sme tu hrali divadlo a nepracovali tak, ako sme mali pracovať, ďalej na tom, že dve koaličné strany sa veľmi blížili k názoru na termín 25. marec, čo sa však neskôr zmenilo, ale ja im to nezazlievam, pretože každý má právo na svoj názor a každý má právo si svoje myšlienky vydiskutovať. Išlo tu skutočne o to, aby sme, tak ako som cez prestávku počul, že delíme poslancov na tri skupiny, na morálnych, nemorálnych a huncútov, tých poslancov na morálnych, nemorálnych a huncútov nedelili v nasledujúcom období, ale aby tu boli všetci poslanci Národnej rady, ktorí budú morálni, ktorí budú vedieť, po akom chrbte sa dostali do Národnej rady Slovenskej republiky, a ktorí nebudú v tejto Národnej rade si robiť to, čo sa im zachce, a využívať princíp svedomia a vedomia, na ktorý prisahali, ale budú rešpektovať vôľu občanov, ktorí ich do Národnej rady zvolili. Vo vystúpeniach, ktoré odzneli absolútne nemám výhrady voči poslancom koalície, že majú iný názor. Prosím je tu spektrum opozície a koalície, sú tu rozdielne politické strany, kde každý môže mať iný názor a na určitú vec iný názor. Ale keď to zoberieme do podstaty, tak čo ma veľmi mrzí, tak ma mrzí to, keď sa vo vystúpeniach objavujú konštatovania, ktoré mnohým ešte nedávno nevoňali a nazývali mnohí dogmatizmom. Ja tu jedno z nich pripomeniem. V jednom z tých vystúpení sa konštatovalo, spomínate sen o krajších zajtrajškoch a dvojnásobných platoch. To neboli krajšie zajtrajšky? Vy ako poslanci koalície, vy nekonštatujete, že chcete, aby sa táto spoločnosť mala zajtra lepšie ako dneska? Tak prečo potom tárate o krajších zajtrajškoch, keď tie krajšie zajtrajšky s pätnásťnásobným zvýšením platu sa jednoducho dnes nerealizovali a nerealizujú sa ďalšie veci. Skôr si myslím, že diskutujúci sa viacej venovali Robertovi Ficovi, a preto skonštatujem, že ešte som rád, že som sa stihol oženiť, aby ste aj mne nejakú Zuzku nedali na krk, lebo myslím si, že o týchto vzťahoch predčasné voľby absolútne neboli. Ale to už zase je vec toho, kto chce diskutovať k veci a kto chce diskutovať len preto, aby diskutoval, aby získal nejakú popularitu alebo si urobil v poslaneckom klube čiarku. Bolo by veľmi dobré, keby sme pri hlasovaní o 17.00 hodine dosiahli stav, a to si prajem, že by na tej tabuli, kde je prezentácia, bolo o jeden hlas menej a tam, kde je za návrh, bolo o dva hlasy viac, to by asi bolo to, čo je podstatné, a potom v tom druhom čítaní by prišiel aj návrh na zmenu termínu, pretože termín 25. marec bol jasne stanovovaný na mimoriadnu schôdzu Národnej rady Slovenskej republiky, kde v zmysle legislatívy musela byť táto schôdza, aby sme stihli termín 25. marec najneskôr, najneskôr do 11. októbra schváliť, ale, žiaľ, ako som už spomínal, v opozícii došlo k inej dohode, náš návrh nebol v tomto období potvrdený, takže sme museli ísť s návrhom takým, aký pôvodne bol. V závere by som chcel povedať ešte niekoľko poznámok. O predčasných voľbách, o ktorých sa tu diskutovalo alebo vraj malo diskutovať 15. marca, tak to nebolo, pán poslanec Hopta, nemýľte si hrušky s jablkami, to bolo skrátené volebné obdobie, o tom, aby sa voľby konali v zmysle toho, že bude čas na programové vyhlásenie vlády a že bude čas na to, aby sa pripravil nový rozpočet. O tom i dnes hovoril poslanec Tibor Cabaj, pretože ten istý návrh je dnes predložený tu v Národnej rade na termín 10. jún s tým, že je pozmeňujúci návrh, ktorý hovorí o zmene na termín 8. apríl. Takže ak tu chcete niečo vyprávať, tak potom farizejstvo, pán poslanec Hopta, je to, ak niekto ide do strany na chrbte KSS, keď je v KSS, tak má plno všelijakých rečí o tom, ako si kde kto vymýšľa modernú ľavicovú stranu, a neskôr ujde do nejakého úsvitu či tmy a potom vypráva o tom, čo chce robiť a čo nechce robiť. Ďakujem pekne.